CELEX: 32018D0209
Language: ro
Date: 2018-02-08 00:00:00
Title: Decizia de punere în aplicare (UE) 2018/209 a Comisiei din 8 februarie 2018 de acordare a unei derogări solicitate de Irlanda în temeiul Directivei 91/676/CEE a Consiliului privind protecția apelor împotriva poluării cu nitrați proveniți din surse agricole [notificată cu numărul C(2018) 624]

13.2.2018   
            
            
               RO
            
            
               Jurnalul Oficial al Uniunii Europene
            
            
               L 39/5
            
         DECIZIA DE PUNERE ÎN APLICARE (UE) 2018/209 A COMISIEI
   din 8 februarie 2018
   de acordare a unei derogări solicitate de Irlanda în temeiul Directivei 91/676/CEE a Consiliului privind protecția apelor împotriva poluării cu nitrați proveniți din surse agricole
   
      
         [notificată cu numărul C(2018) 624]
      
   
   (Numai textul în limba engleză este autentic)
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Directiva 91/676/CEE a Consiliului din 12 decembrie 1991 privind protecția apelor împotriva poluării cu nitrați proveniți din surse agricole (1), în special anexa III punctul 2 al treilea paragraf,
   întrucât:
   
               (1)
            
            
               Directiva 91/676/CEE stabilește norme privind protecția apelor împotriva poluării cu nitrați proveniți din surse agricole. În cazul în care cantitatea de îngrășăminte de origine animală pe care un stat membru intenționează să o permită anual pe hectar diferă de cantitatea prevăzută la punctul 2 al doilea paragraf prima teză din anexa III la directiva menționată, cantitatea de îngrășăminte de origine animală trebuie stabilită astfel încât să nu se compromită îndeplinirea obiectivelor specificate la articolul 1 din Directiva 91/676/CEE și trebuie justificată pe baza unor criterii obiective, precum perioadele lungi de vegetație și culturile cu o absorbție ridicată de azot.
            
         
               (2)
            
            
               La 22 octombrie 2007, Comisia a adoptat Decizia 2007/697/CE (2) de acordare a unei derogări solicitate de Irlanda în conformitate cu Directiva 91/676/CEE pentru a permite împrăștierea de gunoi de grajd până la limita de 250 kg de azot pe hectar pe an, în anumite condiții, în ferme alcătuite în proporție de cel puțin 80 % din pășuni, în contextul Irish Action Programme as implemented in the European Communities (Good Agricultural Practices for Protection of waters) Regulations 2006 (Statutory Instrument No 378 of 2006).
            
         
               (3)
            
            
               La 24 februarie 2011, Comisia a adoptat Decizia 2011/127/UE (3), modificând Decizia 2007/697/CE și prelungind derogarea până la 31 decembrie 2013, în contextul Irish Action Programme as implemented in the European Communities (Good Agricultural Practices for Protection of waters) Regulations 2010 (Statutory Instrument No 610 of 2010).
            
         
               (4)
            
            
               La 27 februarie 2014, Comisia a adoptat Decizia 2014/112/UE (4), de acordare a unei derogări solicitate de Irlanda în conformitate cu Directiva 91/676/CEE, pentru a permite împrăștierea de gunoi de grajd până la limita de 250 kg de azot pe hectar pe an, în anumite condiții, în ferme alcătuite în proporție de cel puțin 80 % din pășuni, în contextul Irish Action Programme as implemented in the European Communities (Good Agricultural Practices for Protection of waters) Regulations 2014 (Statutory Instrument No 31 of 2014). Decizia 2014/112/UE a expirat la 31 decembrie 2017.
            
         
               (5)
            
            
               Derogarea acordată prin Decizia 2014/112/UE a vizat 6 802 de ferme în 2016, echivalentul a aproximativ 5,4 % din numărul total de exploatații cu animale erbivore, a 20,2 % din numărul total de unități vită mare și a 9,3 % din suprafața agricolă netă totală din Irlanda.
            
         
               (6)
            
            
               La 7 martie 2017, Irlanda a prezentat Comisiei o cerere de prelungire a derogării în temeiul punctului 2 al treilea paragraf din anexa III la Directiva 91/676/CEE.
            
         
               (7)
            
            
               În conformitate cu articolul 3 alineatul (5) din Directiva 91/676/CEE, Irlanda aplică un program de acțiune pe întreg teritoriul său.
            
         
               (8)
            
            
               Datele furnizate de Irlanda în cadrul obligației de raportare în conformitate cu articolul 10 din Directiva 91/676/CEE arată că, pentru perioada 2012-2015, apele sunt în general de bună calitate. Toate stațiile de monitorizare a apelor subterane din Irlanda au înregistrat concentrații medii de nitrați sub 50 mg/l și 87 % din stațiile de monitorizare au înregistrat concentrații medii de nitrați sub 25 mg/l. Toate stațiile de monitorizare a apelor de suprafață din Irlanda au înregistrat concentrații medii de nitrați sub 40 mg/l și 99,5 % din stațiile de monitorizare au înregistrat concentrații medii de nitrați sub 25 mg/l.
            
         
               (9)
            
            
               Numărul de animale din Irlanda a crescut în ultimii ani. În perioada 2012-2015, numărul bovinelor, porcinelor și ovinelor a crescut cu 3,8 %, 3,7 % și, respectiv, 5,1 % față de perioada 2008-2011, inversând scăderile din perioadele anterioare de raportare. În perioada 2012-2015, încărcătura medie de azot din gunoiul de grajd a fost de 104 kg/ha, o valoare similară cu cea din perioada 2008-2011. În perioada 2012-2015, încărcătura medie de fosfor din gunoiul de grajd a fost de 15 kg/ha, de asemenea, o valoare similară cu cea din perioada 2008-2011. Utilizarea medie a îngrășămintelor chimice cu azot a crescut cu 5 % în perioada 2012-2015, comparativ cu perioada 2008-2011. Utilizarea medie a îngrășămintelor chimice cu fosfor a crescut cu 32,7 % în perioada 2012-2015, comparativ cu perioada 2008-2011. Cu toate acestea, utilizarea medie a îngrășămintelor chimice cu fosfor în perioada 2012-2015 a fost în continuare cu 9,5 % mai mică comparativ cu utilizarea medie a acestor îngrășăminte în perioada 2004-2008 (5).
            
         
               (10)
            
            
               În Irlanda, 92 % din terenul agricol este destinat pășunilor. În ansamblu, în exploatațiile cu pășuni, 50 % din terenul agricol este exploatat extensiv și prezintă, așadar, o rată de stocare relativ redusă și aporturi mici de îngrășăminte, 21 % este exploatat în cadrul unor programe de agromediu și numai 9,3 % din terenul agricol este exploatat intensiv. 8 % din terenul agricol este utilizat pentru agricultura arabilă. Cantitatea medie de îngrășăminte chimice utilizată pentru pășuni este de 80 kg/ha de azot și 8 kg/ha de fosfor (5).
            
         
               (11)
            
            
               Climatul irlandez, caracterizat prin ploi anuale distribuite uniform pe parcursul anului și o variație anuală relativ redusă a temperaturilor, permite o perioadă lungă de creștere a ierbii, de la 330 de zile pe an în sud-vest la aproximativ 250 de zile pe an în nord-est. (6).
            
         
               (12)
            
            
               După ce a examinat cererea Irlandei în conformitate cu punctul 2 al treilea paragraf din anexa III la Directiva 91/676/CEE și luând în considerare programul de acțiune irlandez și prin prisma experienței dobândite în urma derogării prevăzute în Decizia 2007/697/CE și Decizia 2014/112/UE, Comisia consideră că această cantitate de îngrășăminte de origine animală propusă de Irlanda, echivalentă cu 250 kg de azot pe hectar pe an, nu va împiedica realizarea obiectivelor Directivei 91/676/CEE, sub rezerva respectării anumitor condiții individuale stricte care trebuie impuse fermierilor cărora li se aplică autorizația.
            
         
               (13)
            
            
               Informațiile justificative prezentate de Irlanda demonstrează că cele 250 kg de azot propuse anual pe hectar în exploatațiile cu cel puțin 80 % pășuni sunt justificate pe baza unor criterii obiective, cum ar fi perioadele lungi de vegetație și culturile cu o puternică absorbție de azot.
            
         
               (14)
            
            
               Decizia 2014/112/UE expiră la 31 decembrie 2017. Pentru a se asigura că fermierii în cauză beneficiază în continuare de derogarea respectivă, este oportun să se adopte prezenta decizie.
            
         
               (15)
            
            
               Măsurile prevăzute în prezenta decizie sunt în conformitate cu avizul Comitetului pentru nitrați, instituit în temeiul articolului 9 din Directiva 91/676/CEE,
            
         ADOPTĂ PREZENTA DECIZIE:
   Articolul 1
   Derogare
   Se acordă derogarea solicitată de Irlanda prin scrisoarea din 7 martie 2017, cu scopul de a permite aplicarea pe terenuri a unei cantități mai mari de gunoi de grajd decât cea prevăzută la punctul 2 al doilea paragraf prima teză din anexa III la Directiva 91/676/CEE, în condițiile prevăzute de prezenta decizie.
   Articolul 2
   Definiții
   În sensul prezentei decizii, se aplică următoarele definiții:
   
               (a)
            
            
               „exploatații cu pășuni” înseamnă exploatații în care cel puțin 80 % din terenul agricol disponibil pentru împrăștierea gunoiului de grajd este acoperit de iarbă;
            
         
               (b)
            
            
               „animale erbivore” înseamnă bovine (cu excepția vițeilor de lapte), ovine, cervide, caprine și cabaline;
            
         
               (c)
            
            
               „pășune” înseamnă terenul cultivat permanent sau temporar cu iarbă (temporar înseamnă mai puțin de patru ani);
            
         
               (d)
            
            
               „parcelă” înseamnă un teren individual sau un grup de terenuri, omogene din punct de vedere al culturii, al tipului de sol și al practicilor de fertilizare;
            
         
               (e)
            
            
               „plan de fertilizare” înseamnă un calcul prealabil privind utilizarea planificată și disponibilitatea nutrienților;
            
         
               (f)
            
            
               „registru de fertilizare” înseamnă echilibrul nutrienților pe baza utilizării efective și absorbției de nutrienți.
            
         Articolul 3
   Sfera de aplicare
   Această derogare se aplică exploatațiilor cu pășuni cărora li s-a acordat o autorizație în conformitate cu articolul 4.
   Articolul 4
   Cererea și angajamentele anuale
   (1)   Fermierii care exploatează pășuni pot depune la autoritățile competente o cerere pentru obținerea unei autorizații anuale de aplicare a gunoiului de grajd cu un conținut de până la 250 kg de azot pe hectar pe an. Cererea va include o declarație conform căreia fermierii care exploatează pășuni se supun tuturor controalelor prevăzute la articolul 9.
   (2)   În cererea anuală menționată la alineatul (1), solicitantul se angajează, în scris, să respecte condițiile prevăzute la articolele 6 și 7.
   Articolul 5
   Acordarea autorizațiilor
   Autorizațiile de aplicare a unei cantități de gunoi de grajd cu un conținut de până la 250 kg de azot pe hectar pe an vor fi acordate cu respectarea condițiilor prevăzute la articolele 6-7.
   Articolul 6
   Împrăștierea gunoiului de grajd și a altor îngrășăminte
   (1)   La exploatațiile cu pășuni, cantitatea de gunoi de grajd provenită de la complexe zootehnice cu erbivore împrăștiată anual, inclusiv de către animale, nu depășește cantitatea de îngrășăminte de origine animală care conține 250 kg de azot pe hectar, în condițiile prevăzute la alineatele (2)-(8).
   (2)   Aportul total de azot nu trebuie să depășească necesarul previzibil de nutrienți al culturii în cauză, nici rata maximă de fertilizare aplicabilă exploatațiilor cu pășuni stabilită în programul de acțiune privind nitrații, și trebuie să ia în considerare aportul adus de sol. Cantitatea totală de azot împrăștiată se diferențiază pe baza ratei de încărcare și a productivității pășunii.
   (3)   Fiecare exploatație stabilește și ține un plan de fertilizare în care se descrie rotația culturilor pe exploatație și aplicarea gunoiului de grajd și a altor îngrășăminte. Acest plan este pus la dispoziție în exploatație în fiecare an calendaristic înainte de 1 martie. Planul de fertilizare cuprinde cel puțin următoarele:
   
               (a)
            
            
               planul privind rotația culturilor, în care trebuie să se specifice suprafața parcelelor cu pășune și a parcelelor cu alte culturi, inclusiv o hartă schematică care să indice amplasarea fiecărei parcele;
            
         
               (b)
            
            
               numărul de animale din exploatația cu pășune, precum și o descriere a adăposturilor pentru animale și a sistemului de depozitare a gunoiului de grajd, inclusiv volumul de depozitare disponibil pentru gunoiul de grajd;
            
         
               (c)
            
            
               un calcul al cantității de azot și de fosfor prezente în gunoiul de grajd produs în exploatația cu pășune;
            
         
               (d)
            
            
               cantitatea, tipul și caracteristicile gunoiului de grajd distribuit în interiorul sau în exteriorul exploatației cu pășune;
            
         
               (e)
            
            
               necesarul previzibil de azot și de fosfor al culturilor pentru fiecare parcelă;
            
         
               (f)
            
            
               rezultatele analizei solului în ceea ce privește conținutul de azot și fosfor, dacă sunt disponibile;
            
         
               (g)
            
            
               natura îngrășământului care urmează să fie utilizat;
            
         
               (h)
            
            
               calculul cantității de azot și de fosfor provenind din gunoiul de grajd aplicat pe fiecare parcelă;
            
         
               (i)
            
            
               calculul cantității de azot și de fosfor provenind din îngrășăminte chimice și alte tipuri de îngrășăminte aplicate pe fiecare parcelă.
            
         Planul de fertilizare se revizuiește în termen de maximum șapte zile de la orice modificare survenită în practicile agricole din cadrul exploatației cu pășune.
   (4)   Fiecare exploatație stabilește și ține registre de fertilizare, care includ informații referitoare la gestionarea aporturilor de azot și fosfor și gestionarea apelor uzate. Acestea vor fi înaintate autorității competente pentru fiecare an calendaristic înainte de data de 31 martie a următorului an calendaristic.
   (5)   Pentru fiecare exploatație cu pășune vor fi efectuate analize periodice ale conținutului de azot și fosfor din sol.
   Prelevarea de probe și analiza se efectuează cel puțin o dată la patru ani pentru fiecare zonă omogenă a exploatației, în funcție de rotația culturilor și de caracteristicile solului.
   Este obligatorie cel puțin o analiză la fiecare cinci hectare de teren agricol.
   Rezultatele analizei conținutului de azot și de fosfor din sol sunt disponibile la exploatația cu pășune.
   (6)   Gunoiul de grajd nu se împrăștie toamna, înainte de cultivarea ierbii.
   (7)   Cel puțin 50 % din gunoiul de grajd lichid produs în exploatație trebuie să fie împrăștiat înainte de 15 iunie. Pentru împrăștierea gunoiului de grajd lichid după 15 iunie se vor utiliza echipamente de împrăștiere a gunoiului de grajd cu emisii scăzute.
   Articolul 7
   Gestionarea terenurilor
   (1)   Pășunile temporare se ară primăvara.
   (2)   Indiferent de tipul de sol, pășunile arate sunt înlocuite imediat de o cultură cu un necesar ridicat de azot.
   (3)   Rotația culturilor nu include plante leguminoase sau alte plante care fixează azotul atmosferic. Acest lucru nu se aplică totuși în cazul trifoiului cultivat pe pășunile unde acesta reprezintă mai puțin de 50 % din cultură și nici în cazul altor plante leguminoase intercalate cu iarbă.
   Articolul 8
   Monitorizare
   (1)   Autoritățile competente se asigură că în fiecare an se elaborează și se actualizează hărți din care reiese procentul de exploatații cu pășuni, procentul de animale și procentul de teren agricol la care se referă autorizațiile, pentru fiecare district, precum și hărți privind exploatarea terenurilor la nivel local.
   (2)   Autoritățile competente monitorizează solul, apele de suprafață și apele subterane și furnizează Comisiei date cu privire la concentrația de azot și de fosfor din apa din sol, la azotul mineral din profilul solului și la concentrațiile de nitrați din apele subterane și de suprafață, atât în condiții de derogare, cât și în absența acesteia. Monitorizarea se efectuează la nivelul exploatațiilor și la nivelul zonelor agricole de monitorizare. Punctele de monitorizare sunt reprezentative pentru principalele tipuri de sol, nivelurile intensității, practicile de fertilizare predominante și culturile principale.
   (3)   Autoritățile competente efectuează o monitorizare intensificată a apei în zonele agricole aflate în apropierea celor mai vulnerabile corpuri de apă.
   (4)   Autoritățile competente desfășoară anchete cu privire la exploatarea terenurilor la nivel local, la rotația culturilor și la practicile agricole în exploatațiile cu pășuni care fac obiectul autorizațiilor.
   (5)   Informațiile și datele colectate în urma analizei nutrienților menționate la articolul 6 alineatul (5) și a monitorizării menționate la alineatul (2) din prezentul articol se utilizează pentru a calcula, conform unui model, amploarea pierderilor de azot și de fosfor de la exploatațiile care fac obiectul autorizațiilor.
   Articolul 9
   Controale
   (1)   Autoritățile competente se asigură că toate cererile de autorizare sunt supuse controlului administrativ. În cazul în care, în urma controlului, se demonstrează că nu sunt îndeplinite condițiile prevăzute la articolele 6 și 7, cererile sunt respinse și solicitantul este informat cu privire la motivele acestui lucru.
   (2)   Pe baza analizei riscurilor, a rezultatelor controalelor efectuate în anii precedenți și a rezultatelor controalelor generale aleatorii privind aplicarea legislației irlandeze de punere în aplicare a Directivei 91/676/CEE, autoritățile competente stabilesc un program de inspecții pe teren la exploatațiile cu pășuni. Inspecțiile pe teren verifică respectarea condițiilor prevăzute la articolele 6 și 7 din prezenta decizie și trebuie să acopere cel puțin 5 % din fermele care beneficiază de autorizații.
   (3)   În cazurile în care verificarea constată nerespectarea prezentei decizii, autoritățile competente iau măsurile necesare pentru remedierea acestei situații. Fermierii care nu se conformează articolelor 6 și 7 vor fi amendați în conformitate cu legislația națională și pot fi excluși de la autorizare în anul următor.
   (4)   Autorităților de competente li se acordă competențele și mijloacele necesare pentru a verifica respectarea condițiilor autorizației acordate în temeiul prezentei decizii.
   Articolul 10
   Raportare
   Autoritățile competente prezintă Comisiei, în fiecare an, cel târziu până la data de 30 iunie, un raport conținând următoarele informații:
   
               (a)
            
            
               hărți din care să reiasă procentul de exploatații cu pășune, procentul de animale și procentul de teren agricol la care se referă autorizațiile pentru fiecare district, precum și hărți privind exploatarea terenurilor la nivel local, menționate la articolul 8 alineatul (1);
            
         
               (b)
            
            
               rezultatele monitorizării apelor subterane și de suprafață în ceea ce privește concentrațiile de nitrați și de fosfor, inclusiv informații privind tendințele în materie de calitate a apei, atât în condiții de derogare, cât și în absența acesteia, precum și impactul derogării acordate prin prezenta decizie asupra calității apei, astfel cum se menționează la articolul 8 alineatul (2);
            
         
               (c)
            
            
               rezultatele monitorizării solului în ceea ce privește concentrațiile de azot și de fosfor din apa din sol și azotul mineral din profilul solului, atât în condiții de derogare, cât și în absența acesteia, astfel cum se menționează la articolul 8 alineatul (2);
            
         
               (d)
            
            
               un rezumat și o evaluare a datelor obținute în urma monitorizării intense a apei, menționate la articolul 8 alineatul (3);
            
         
               (e)
            
            
               rezultatele anchetelor privind exploatarea terenurilor la nivel local, rotațiile culturilor și practicile agricole, menționate la articolul 8 alineatul (4);
            
         
               (f)
            
            
               rezultatele calculelor pe bază de model ale volumului pierderilor de azot și de fosfor, menționate la articolul 8 alineatul (5);
            
         
               (g)
            
            
               o evaluare a punerii în aplicare a condițiilor de autorizare, pe baza rezultatelor controalelor administrative și ale inspecțiilor pe teren, menționate la articolul 9 alineatele (1) și (2);
            
         
               (h)
            
            
               o analiză comparativă a controalelor efectuate la exploatațiile cu pășuni în Irlanda care fac obiectul autorizațiilor și la exploatațiile cu pășuni din Irlanda care nu fac obiectul autorizațiilor. Analiza include date privind inspecțiile anuale, controalele administrative, inspecțiile agricole în contextul măsurilor privind ecocondiționalitatea și al statisticilor privind nerespectarea obligațiilor.
            
         Articolul 11
   Aplicare
   Prezenta decizie se aplică în contextul Irish Action Programme as implemented in the European Union (Good Agricultural Practice for Protection of Waters) Regulations 2017 (Statutory Instrument No 605 of 2017).
   Prezenta decizie se aplică până la 31 decembrie 2021.
   Articolul 12
   Destinatar
   Prezenta decizie se adresează Irlandei.
   
      Adoptată la Bruxelles, 8 februarie 2018.
      
         
            Pentru Comisie
         
         Karmenu VELLA
         
            Membru al Comisiei
         
      
   
   
      (1)  JO L 375, 31.12.1991, p. 1.
   
      (2)  Decizia 2007/697/CE a Comisiei din 22 octombrie 2007 de acordare a unei derogări solicitate de Irlanda în temeiul Directivei 91/676/CEE a Consiliului privind protecția apelor împotriva poluării cu nitrați proveniți din surse agricole (JO L 284, 30.10.2007, p. 27).
   
      (3)  Decizia 2011/127/UE a Comisiei din 24 februarie 2011 de modificare a Deciziei 2007/697/CE de acordare a unei derogări solicitate de Irlanda în conformitate cu Directiva 91/676/CEE a Consiliului privind protecția apelor împotriva poluării cu nitrați proveniți din surse agricole (JO L 51, 25.2.2011, p. 19).
   
      (4)  Decizia de punere în aplicare 2014/112/UE a Comisiei din 27 februarie 2014 de acordare a unei derogări solicitate de Irlanda în temeiul Directivei 91/676/CEE a Consiliului privind protecția apelor împotriva poluării cu nitrați proveniți din surse agricole (JO L 61, 1.3.2014, p. 7).
   
      (5)  Departamentul pentru agricultură, alimentație și mediul marin, Irlanda
   
      (6)  Teagasc – Agriculture and Food Development Authority, Irlanda.